Majstrovstvá sveta v krasokorčuľovaní 2011

Majstrovstvá sveta v krasokorčuľovaní 2011 bola medzinárodná súťaž krasokorčuliarov organizovaná Medzinárodnou korčuliarskou úniou (ISU). 
Súťaž sa konala od 24. apríla do 1. mája 2011 v ruskom hlavnom meste Moskva v multifunkčnom štadióne Dvorec sporta Megasport. Majstrovstvá prebiehali v štyroch kategóriách - muži, ženy, športové dvojice a tanečné páry. Na základe výsledkov súťaže získali krajiny počty miesteniek pre svojich reprezentantov na nasledujúce majstrovstvá sveta.
Presun termínu a miesta konania šampionátu.
Podujatie sa pôvodne malo konať od 21. do 27. marca 2011 v japonskom meste Nagano, čo bolo neskôr zmenené na štadión Kokuricu Jojogi kjógidžó v Tokiu. Necelé dva týždne pred plánovaným konaním súťaže, 11. marca 2011 došlo v Japonsku k tragickému zemetraseniu v Tóhoku, ktoré okrem strát na ľudských životoch a obrovských materiálnych škôd spôsobilo aj haváriu v jadrovej elektrárni Fukušima. Nakoniec Medzinárodná korčuliarska únia z bezpečnostných dôvodov rozhodla o presune podujatia. 22. marca 2011 oznámil Ottavio Cinquanta, prezident Medzinárodnej korčuliarskej únie, že kandidátmi na náhradné miesto konania Majstrovstiev sveta 2011 sú:
24. marca 2011 ISU oznámila, že novým miestom konania Majstrovstiev sveta v krasokorčuľovaní 2011 bude moskovský štadión Dvorec sporta Megasport.
Účastníci.
Právo účasti.
Právo zúčastniť sa majstrovstiev mali športovci krajín, ktoré boli členmi Medzinárodnej korčuliarskej únie a ktorí 1. júla 2010 dosiahli vekovú hranicu 15 rokov. Na základe výsledkov na predchádzajúcich majstrovstvách sveta mali jednotlivé krajiny právo nominovať medzi jedným až troma účastníkmi do každej disciplíny. Každý národný krasokorčuliarsky zväz si mohol nastaviť vlastné kritériá, podľa ktorých nominoval svojich účastníkov. Okrem týchto základných pravidiel bola ako kvalifikačné kritérium určená minimálna hodnota technických elementov, ktorú museli športovci prekročiť.
Minimálna hodnota technických elementov.
Medzinárodná korčuliarska únia určila pre sezónu 2010/2011 minimálnu hodnotu technických elementov (), ktorú museli športovci prekonať aspoň raz na podujatí v aktuálnej alebo predošlej sezóne, aby sa kvalifikovali na Majstrovstvá sveta (zohľadňovali sa iba podujatia zaradené do oficiálneho kalendára ISU): 
Právo nominácie viacerých súťažiacich.
Každá krajina má právo nominovať jedného súťažiaceho do súťaže. Na základe umiestnenia na predchádzajúcich majstrovstvách sveta mali nasledovné krajiny právo nominovať viac ako jedného súťažiaceho:
Kvalifikačné kolo.
Od sezóny 2010/2011 bolo do štruktúry súťaží Medzinárodnej korčuliarskej únie doplnené aj kvalifikačné kolo. Do hlavnej časti súťaže môžu krajiny priamo nominovať toľko súťažiacich, koľko sa ich umiestnilo na predchádzajúcich majstrovstvách sveta na prvých osemnástich miestach pri sólových disciplínach, prvých dvanástich pri športových dvojiciach a prvých pätnástich miestach pri tanečných pároch. Ostatní účastníci musia predviesť svoju voľnú jazdu v kvalifikačnom kole. Z kvalifikačného segmentu do hlavnej časti súťaže postupuje prvých 12 účastníkov v sólových súťažiach, prvých 8 športových dvojíc a prvých 10 tanečných párov. V prípade, že vznikne situácia, kedy sa všetci súťažiaci z určitej krajiny na predchádzajúcich majstrovstvách umiestnili na prvých 18 (12, resp. 15) miestach, ale krajina má právo nominovať na šampionát menej súťažiacich, voľné miesto sa prenechá krajine, ktorej športovec obsadil na predchádzajúcom šampionáte ďalšie miesto v poradí.
V nasledujúcej tabuľke sú uvedené počty súťažiacich, ktorí postúpili do hlavnej súťaže bez účasti v kvalifikačnom kole.
Program podujatia.
Program podujatia podľa oficiálneho rozpisu je uvádzaný v miestnom čase UTC+04:00 (tzv. Moskovský čas):